Burjassot homenatja a més de 200 esportistes en la seua XI Gala de l’Esport
2025-07-24

Burjassot ha viscut una de les vesprades més importants de l’any en matèria esportiva ja que l’Ajuntament ha fet lliurament, en el Centre Cultural Tívoli, dels premis als millors esportistes i equips de Burjassot en el marc de la XI Gala de l’Esport del municipi.

De mans de l’alcalde, Rafa García, el regidor d’Esports, Manuel Pérez Menero i el regidor de Promoció Econòmica, Roc Senent, els més de 200 esportistes guardonats van anar pujant a l’escenari per a arreplegar el reconeixement que el poble de Burjassot ha volgut fer-los pels seus èxits esportius a més de per el seu esforç i gran treball en la pràctica de les seues disciplines esportives.

Els clubs esportius, els millors esportistes, les Escoles Esportives Municipals i els atletes guardonats per mèrits i per resultats, van pujar a l’escenari a arreplegar els seus premis, que els acrediten com els millors dels dos últims anys.

A més, tots els presents, van rebre el Llibre oficial, editat per l’Ajuntament de Burjassot, de la Gala de l’Esport 2017.

El moment més emotiu de la vesprada va arribar amb l’homenatge a Julio Talavera Pedrol, qui va ser president de l’ADERES Burjassot, mort el passat any. Van arreplegar el guardó els seus fills, Raúl i Julio César Talavera.